Kalifornië se verbod op aanvalswapens omgekeerHoewel die koronaviruspandemie geweld by die werkplek verminder het omdat meer mense tuisgebly het, het dit ook tot rekordhoë vuurwapenverkope gelei. (Foto ter illustrasie: pixabay) ŉ Amerikaanse regter het Kalifornië se verbod oor drie dekades heen op aanvalsgewere Vrydag omgekeer in ŉ stap wat blitsig deur die staat se goewerneur, Gavin Newsom, veroordeel is terwyl vuurwapen-verwante voorvalle in die VSA toeneem. In ŉ 94 bladsy lange uitspraak beskryf federale regter Roger T Benitez Kalifornië se verbod op aanvalsgewere – wat in 1989 ingestel is – as ongrondwetlik en verdedig hy die reg van Amerikaners om semi-outomatiese gewere te besit. “Soos die Switserse weermagmes, is die gewilde AR-15-geweer die perfekte kombinasie van tuisverdedigingswapen en binnelandse verdedigingstoerusting,” skryf hy. “Vuurwapens en ammunisie in die hande van misdadigers, tiranne en terroriste is gevaarlik; vuurwapens in die hande van wetsgehoorsame, verantwoordelike burgers is beter,” voer hy aan. Benitez het die staat 30 dae gegee om teen die uitspraak te appelleer, terwyl die goewerneur gesê het dit hou ŉ “regstreekse bedreiging vir openbare veiligheid in”. Hy het onderneem om die besluit te betwis. “Ons deins nie terug van die stryd nie en ons sal aanhou vra vir gesonde verstand oor vuurwapenwetgewing wat lewens sal red,” het Benitez in ŉ verklaring gesê. Die besluit kom te midde van ŉ toename in vuurwapengeweld in die VSA en net meer as ŉ week nadat ŉ ontevrede, swaar gewapende amptenaar van die openbare vervoerstelsel nege mense doodgeskiet het. ŉ Deursoeking van die aanvaller se huis – wat kort voor die aanval aan die brand gesteek is – het tot die opsporing van 12 vuurwapens, sowat 22 000 koeëls en items wat moontlik petrolbomme was, gelei. Massaskieterye het ook in Florida, Indiana, Kalifornië, Colorado en Georgia plaasgevind in ŉ vlaag geweld wat pres. Joe Biden as ŉ “epidemie” bestempel het. Dit sal die eerste groot saak oor die grondwetlike reg om ŉ vuurwapen te besit wees wat die land se hoogste hof in meer as ŉ dekade aanhoor. Hoewel die koronaviruspandemie geweld by die werkplek verminder het omdat meer mense tuisgebly het, het dit ook tot rekordhoë vuurwapenverkope gelei. In Maart verlede jaar het die getal weeklikse federale agtergrondsoektogte oor vuurwapenkopers vir die eerste keer die eenmiljoenkerf verbygesteek, het The New York Times berig.